**ZAPISNIK 1. REDNE SEJE ŠSFF**

1. redna seja se je pričela v soboto, 11. 12. 2021, ob 11.00 na delovno-motivacijskem vikendu v Velenju.

**Prisotni\_e svetniki\_ce:** Stefan Stojkoski, Izidor Ramšak, Luka Oprešnik, Sara Svati Sharan, Larina Griessler, Nik Keber, Hana Kerin, Klara Vrabl, Lara Potočnik, Gašper Stražišar, Brina Minca Herlec, Tamara Šterk, Neža Vengust, Gregor Gartner.

**Drugi\_e prisotni\_e:** Vid Karlovšek (senator), Marko Durdubakov (senator), Matej Kapus (senator), Nejc Kralj (senator), Miha Slatnar (senator), Luka Kropivnik (senator), Mia Hočevar, Primož Kolens (ŠOFF), Jaka Šoster (ŠOFF), Nika Mrak (ŠOFF).

**Opravičeno odsotni\_e svetniki\_e:** Hana Kužnar, Živa Gornik, Taja Ivanc, Tjaša Šimunić, Nika Gradišek, Nesa Vrečer.

**Dnevni red:**

1. Določitev dnevnega reda,
2. potrditve zapisnikov,
3. volitve in imenovanja,
4. poročilo predsednice ŠSFF,
5. poročilo prodekana študenta,
6. poročilo s Senata FF,
7. poročilo z Upravnega odbora FF,
8. poročila s komisij in odborov,
9. mnenja o pedagoški usposobljenosti visokošolskih učiteljev in sodelavcev,
10. finance,
11. razno.

**Ad 1.**

Določitev dnevnega reda.

Predsednica Brina Minca Herlec odpre 1. redno sejo ŠSFF in pozdravi prisotne. Potrditev dnevnega reda.

**Sklep:** ŠSFF potrjuje dnevni red 1. redne seje ŠSFF.

**Glasovanje: Za:**  14 **Proti:** 0 **Vzdržani:** 0

**Ad 2.**

Potrditve zapisnikov.

Brina Minca Herlec pove, da smo na mail prejeli Zapisnik 1. Izredne seje ŠSFF z dne 26. 11. 2021. Na mailu ni bilo pripomb. Mia Hočevar predlaga nekaj manjših popravkov, ki bodo vneseni, zapisnik kljub temu sprejet.

**Sklep**: ŠSFF potrjuje Zapisnik 1. izredne seje ŠSFF z dne 26. 11. 2021.

**Glasovanje: Za:**  14 **Proti:** 0 **Vzdržani:** 0

**Ad 3.**

Volitve in imenovanja. Točka ni bila izvedena, saj volitev in imenovanj ni bilo.

**Ad 4.**

Poročilo predsednice ŠSFF.

Predsednica Brina Minca Herlec pove, da je v četrtek 9. decembra potekala seja z vodstvom FF. Pogovarjali so se o pomanjkljivostih in problemih na posameznih programih in fakulteti. Izpostavljena je bila problematika izbirnih predmetov, saj pogoji niso dovolj natančno opredeljeni, ni zadovoljive preglednosti o potrebnem predznanju, posebej problematični so zunanji izbirni predmeti. Zato bodo uvedeni daljši opisi z vključeno literaturo. Na kvaliteto predavanj vplivajo tudi izmenjave in študijski izleti profesorjev. Posamezni predmeti niso ustrezno kreditirani, kar posledično pomeni, da je za posamezen predmet lahko predvideno premajhno število ur glede na obseg snovi. Glede preverjanja kakovosti študijskega procesa je bilo med drugim izpostavljeno komuniciranje s profesorji, za kar so bili podani nekateri dobri predlogi, a se bodo o tem še pogovorili. Na posameznih oddelkih imajo dober predstavniški sistem z vključenimi tutorji, informacije se na splošno dobro pretakajo. Pogovarjali so se tudi o izmenjavah, in sicer predvsem o tem, kako bi lahko fakulteta izboljšala promoviranje izmenjav, posebej krajših in doktorskih. Posebej je bilo izpostavljeno pomanjkanje informacij in slaba preglednost ter neenotnost spletnih strani. Pod točko razno so govorili o digitalni pismenosti. Organizirani bi bili lahko projekti ali nekaj delavnic za uporabo digitalnih orodij, tako za profesorje kot za študente. Koordinatorka tega projekta bo Živa, skupaj s profesorjem Hriberškom.

**Sklep:** ŠSFF se seznanja s poročilom predsednice ŠSFF.

**Glasovanje: Za:**  14 **Proti:** 0 **Vzdržani:** 0

**Ad 5.**

Poročilo prodekana študenta. Točka ni bila izvedena, saj je bil Jonathan S. Rebetz odsoten.

**Ad 6.**

Poročilo senata. Točka ni bila izvedena, saj seje senata še ni bilo, zato ne morejo poročati.

**Ad 7.**

Poročilo upravnega odbora FF. Točka ni bila izvedena, saj je seja UO FF odpadla, zato tudi poročila ne morejo podati.

**Ad 8.**

Poročila s komisij in odborov FF.

Komisija za kakovost: imeli so sejo za tutorstvo, kjer so bili letos problemi glede seznamov novih študentov. V prihodnje bodo poslali sezname že po prvem vpisnem roku, ostale študente pa dodali naknadno, zato naj ne bi bilo več problemov. V tutorskih poročilih je bil pohvaljen bowling, takih dogodkov naj bo v prihodnje še več. Čeprav se je bowlinga udeležilo manj tutorjev, kot željeno, so ostali pokrili mesta. Drugače večjih pritožb ni bilo, je pa smiselno omeniti, da se na nekaterih oddelkih svetniki preveč vmešavajo v delo tutorjev. Sodelovanje je super, a naj se ne vmešavajo, saj je tutorstvo avtonomna stvar, to je bilo omenjeno tudi v poročilih. Na splošno pa je bilo sodelovanje s svetniki pohvaljeno. Predlagane so bile interne ankete o tutorjih za bruce, če so zadovoljni s tem, ali se jim zdi sistem tutorstva uporaben itd. Predlagano je bilo oblikovanje FB strani, kjer bi objavljali projekte na ravni fakultete, saj nekateri za druge oddelke ne vedo. Izpostavljeni so bili še problemi z novimi VIS mail naslovi, npr. sporočila avtomatsko meče pod vsiljeno pošto. Prof. Adriana Mezeg bo pisala računalniški službi in bomo videli, kaj bo s tem. VIS maili naj bi bili v uporabi sicer že lani, a so ugotovili, da ne delujejo najbolje, še zdaj so z njimi vidne težave, a naj bi bili vendarle v aktivni uporabi najkasneje spomladi.

KDMŠ: imeli so 2 prošnji: pisanje v tujem jeziku in študijske zadeve. Zavoljo razmer je bil predmet na Oddelku za slavistiko prestavljen v drugi semester, pri čemer so se pojavile posamezne težave. Eni študentki so zavrnili možnost pisanja magistrske v tujem jeziku (psihologija v srbščini). Po pravilih sicer tuji študentje lahko pišejo zaključno delo v angleškem jeziku, ali če si tuji študent v tistem tujem jeziku. Ampak na Oddelku za psihologijo imajo med pogoji za vpis na drugo stopnjo znanje slovenskega jezika na ravni B2, torej naj bi bil študent sposoben napisati zaključno delo v slovenščini. Iz tega razloga so prošnjo zavrnili.

Habilitacijska komisija: vse normalno, komisija se je le zmotila v datumih pri mnenju prof. Pribca. Morali bi gledati celotno obdobje, ko je bil izvoljen, ki pa je bilo vmes prekinjeno, zato morajo celoten postopek ponoviti.

**Sklep:** ŠSFF se seznanja s poročili s komisij in odborov FF.

**Glasovanje: Za:**  14 **Proti:** 0 **Vzdržani:** 0

**Ad 9.**

Mnenja o pedagoški usposobljenosti. Na tej točki so sejo zapustili vsi, ki niso člani ŠSFF ali člani Senata.

**Sklep:** ŠSFF podaja mnenje o pedagoškem delu Simone Šumrada, ki je v postopku za ponovno izvolitev v naziv asistentke za prevodoslovje.

**Glasovanje: Za:**  14 **Proti:** 0 **Vzdržani:** 0

**Ad 9.**

Finančno poročilo.

V naslednjih dneh bo objavljen razpis za drugo razpisno obdobje, rok bo sredi januarja. To je hkrati tudi rok za oddajo poročil za projekte za 1. izpitno obdobje. Svetniki so bili opozorjeni, naj ne pozabijo na točno oddajo.

**Sklep:** ŠSFF se seznanja s poročilom finančne komisije.

**Glasovanje: Za:**  14 **Proti:** 0 **Vzdržani:** 0

**Ad 10.**

Razno.

Eduroam ne dela že dva meseca, eden izmed profesorjev je zelo angažiran za to, da se to uredi. Zaposleni na FF so imeli svoj ruter in profesorjem internet deluje brez težav, nam študentom pa še ne. Predavanja na Zoomu so na fakulteti težavna, ko imaš predavanje najprej v živo, takoj potem pa prek Zooma, internet pa ne deluje. Deluje samo televizija v predavalnici. Internet je potrebno nujno urediti, tudi na tobačni je to hud problem. Težave so tudi s samim računalniškim centrom, ki naj bi bil preobremenjen in tako (pre)počasi ureja stvari. Koliko stvari dejansko poteka na Zoomu? Praktično nič, a vse več brez vednosti vodstva FF. Na enem izmed oddelkov so študentje sami predlagali, da gredo na Zoom, saj je profesor v zelo ogroženi skupini. Predstojnica je temu nasprotovala, a so vseeno šli na Zoom, kjer pa je predavanje potekalo precej kvalitetno. Vodstvo FF glede te problematike pravi, da če je profesor v ogroženi skupini in se študentje strinjajo, da potekajo predavanja po Zoomu, potem imajo dovoljenje vodstva.

Predstojniki kljub številnim sejam še vedno niso seznanjeni s sklepi vodstva, formalno naj bi na FF potekal samo študijski proces, a je na posameznih oddelkih tajnica dovolila, da imajo neko prireditev v živo. Sklep vodstva je bil, da v prostorih fakultete trenutno lahko poteka samo študijski proces, kar so posebej poudarili tudi na seji s predstavniki študentov.

Komentirana je bila ideja anket za tutorje. Izraženo je bilo negativno mnenje za njihovo izvedbo, saj so bruci pogosto užaljeni, ker ne dobijo zapiskov, kar lahko vpliva na ankete. Nekateri bruci so rahlo razvajeni, obstaja nevarnost prevelike subjektivnosti. Paziti bi bilo treba, da se vprašanja nanašajo bolj dogodke in da niso zastavljena poimensko po tutorjih.

Seja se je zaključila 11. 12. 2021 ob 11:39.

Gregor Gartner, tajnik ŠSFF

Brina Minca Herlec, predsednica ŠSFF